Flere av de mutede områdene ligger i reindriftas kalvings-og beitingsområder. Dermed er det duket for en konflikt mellom to næringer som begge trenger store arealer i sin virksomhet. Kommunestyret i Kautokeino har hittil nektet å behandle planprogram fra det svenske selskapet Arctic Gold AB.

Marginale forekomster

Økonomiprofessor Erik S. Reinert Foto: Jarle Vines / Creative Commons

Om prisene er på topp og gruveselskapene får det som de vil, kunne Finnmarksvidda blitt en grushaug, uttalte økonomiprofessor Erik S. Reinert i fjor. Han mener at det i dag ikke vil være lønnsomt å investere i gruveselskaper.

– For et år siden ville det vært svært rasjonelt å kjøpe bergrettigheter og investere i gruveselskaper. I dag vil det være rasjonelt å la være.

En promille av verdensmarkedet

I verdensmålestokk er mineralforekomstene i Norge marginale, mener han. Reinert bruker kobber som eksempel.

Investor og styreleder i den norske avdelingen for det kanadiske prosjekteringsselskapet Dalradian Resources, Bernt Stilluf Karlsen Foto: Sporveien

– Chile står i dag for nær 40 prosent av verdens kobberproduksjon. I

verdenssammenheng vil Nussirs kobberproduksjon utgjøre en promille. Er det verdt å ødelegge naturen i Finnmark til evig tid for en promille i få år, spør Reinert.

Administrerende direktør i Nussir, Øystein Rushfeldt befinner seg i felt, og har mangelfull telefondekning. Men han bekrefter i en sms til NRK Sápmi at kobberproduksjonene vil være ca. en promille av det kobberet som i dag produseres på verdensbasis.

Droppet rettigheter på REE-mineraler

I fjor overtok Dalradian Resources mineralretter til fem prosent av Norges landområder.

Flesteparten av dem lå i nord. Investor og styreleder i den norske avdelingen for det kanadiske prosjekteringsselskapet Dalradian Resources, Bernt Stilluf Karlsen bekrefter nå at situsjonen er annerledes, og at de har droppet mutingene på Nordkapp og i Lebesby.

– Vi fikk negative resultater på det vi var på jakt etter. Vi lette etter sjeldne jordarter, såkalte REE-mineraler. Men forekomsten var for skrinn til å vekke investorenes interesse.

Antall bergrettigheter falt fra 4047 til 2943, det vil si med 27,3 prosent, fra mars til august i år. Fremdeles vil 13 gruveselskaper lete etter kobber og gull i områdene rundt Kautokeino og Karasjok. Foto: Google/Kartdata/Dirmin/Bjercke

Beholdt mutinger i Kautokeino og Karasjok

Via datterselskapet Norwegian Minerals Group AS har dog Dalradian beholdt leterettighetene i Pasvik og Porsanger, samt områdene rundt Karasjok og Kautokeino.

– Men vi kommer til å ha et lavere aktivitetsnivå enn planlagt i år, grunnet manglende finansiering, sier Stilluf Karlsen.